RANDERS: Som 83-årig giftede Poul Erik Nielsen sig med sin 40 år yngre nevø. Kort efter giftermålet blev der oprettet ægtepagt, hvori nevøen fik overdraget onklens formue på 5,65 millioner kroner. Poul Erik Nielsens søskende anede intet om giftermålet, og har anmeldt nevøen til politiet. Det skriver TV2 Østjylland.

To år efter Poul Erik Nielsen giftede sig med sin nevø, døde han og ifølge hans søskende, var han stærkt dement. Derfor mener de heller ikke, at den gamle mand har vidst, hvad han gjorde, da han i 2014 giftede sig med den 40 år yngre nevø, der er landmand ved Randers-egnen.

I første omgang henlagde politiet sagen, men statsanklageren har nu pålagt Østjyllands Politi at undersøge sagen igen.

Poul Erik Nielsens ene søster Ragnhild Gregersen fortæller til TV2 Østjylland, hvordan familien måtte hjælpe den gamle mand med flere daglige gøremål, fordi han ikke selv kunne finde ud af det længere.

Blandt andet klagede han over, at han ikke kunne finde ud af sine pengesager, og det var netop en tur i banken, der afslørede for Ragnhild Gregersen, at hendes bror havde giftet sig med nevøen.

TV2 Østjylland har været i kontakt med nevøen, som ikke har mange kommentarer til sagen. Han henviser til sin advokat.